Solidariteit-adjunkhoofsekretaris dien in ITAC-staalkomitee - Solidariteit WêreldSolidariteit Wêreld
Tuis › Nuuskantoor › Solidariteit-adjunkhoofsekretaris dien in ITAC-staalkomitee
Solidariteit-adjunkhoofsekretaris dien in ITAC-staalkomitee
Woensdag | 04 September | 2019
Die Minister van Handel en Nywerheid, Ebrahim Patel, het verlede week lede van die Staalkomitee van die Kommissie vir Internasionale Handel en Administrasie (ITAC) van Suid-Afrika aangestel, wat onder andere die monitering van die staalbedryf sal behartig.
Solidariteit is opgewonde om aan te kondig dat Marius Croucamp, adjunkhoofsekretaris van die Metaal- en Ingenieursbedryf by Solidariteit, ook in die komitee gaan dien.
Die komitee bestaan uit 14 lede waarvan sewe lede ITAC-kommissarisse is en die ander sewe lede bedryfsverteenwoordigers is.
Die komitee is verantwoordelik vir die monitering van die staalbedryf en sal ook voorstelle maak om uitdagings in die staalbedryf op te los. Dit sluit in sake soos die impak van die verandering van invoerkoste en handelsremedies op die bedryf, spesifiek met betrekking tot sekondêre verbruikers in die bedryf, die pryse van die produkte van vervaardigers in die primêre staalbedryf na sekondêre verbruikers, asook ander algemene uitdagings in die bedryf.
Die komitee sal ook ander belangrike aspekte in die bedryf takel, soos invoertariewe en die impak wat dit op werkskepping het, werksbehoud, industriële uitset, beleggings in aanlegte, toerusting, vaardighede, ontwikkeling, tegnologie en ekonomiese beleggings.
Die lede is tot Junie 2021 aangestel en sal elke ses maande verslag lewer aan die kommissie.
“Ek sien uit na julle bydraes en toegewydheid aan die werk van die Staalkomitee en wens julle sterkte toe en alles van die beste in hierdie rol.” – Monde Tom, waarnemende direkteur-generaal by die departement van handel en nywerheid aan die lede van die komitee.
Solidariteit sien daarna uit om saam met al die betrokke rolspelers te werk om uitdagings in die bedryf op te los en glo dat daar met gesamentlike pogings ’n verskil in die bedryf gemaak kan word wat vir die bedryf en die Suid-Afrikaanse ekonomie voordelig sal wees.
Foto: Engineering News